text: Svin, høns og kyllinger lukket ud ved Ølgod
  01 august 2014 kl. 09.29
  Den eller de aktivister der i juli har lukket cirka 5.000 mink ud ved Ølgod, har tilsyneladende lukket svin, kyllinger og høns ud natten til fredag.
  Fredag morgen klokken 6 opdagede en landmand på Lille Hejbølvej øst for Ølgod, at der var lavet hærværk på tre af hans stalde.
  200 bure med kyllinger er ødelagt og 2000 kyllinger er lukket ud. 6880 høns er lukket ud af burene i en hønsestald. Og i en svinestald er cirka 200 svin lukket ud. Det oplyser Syd- og Sønderjyllands Politi.
  -Selv om der også denne gang er sprayet slagord på murværk, udelukker vi fortsat ikke, at der er tale om lokale gerningsmænd, siger lederen af lokalpolitiet, Torben Kloster.
  Esbjerg og Omegns Pelsdyravlerforening udlovede i tirsdags en dusør på 20.000 kroner til tips der kan føre til gerningsmændene.
  